SK Úradný vestník Európskej únie C 190/32

Oznámenie o začatí antisubvenčného konania týkajúceho sa dovozu určitých spojovacích materiálov z nehrdzavejúcej ocele a ich častí s pôvodom v Indii a Malajzii

2009/C 190/08

V súlade s článkom 10 nariadenia Rady (ES) č. 597/2009 z 11. júna 2009 o ochrane pred subvencovanými dovozmi z krajín, ktoré nie sú členmi Európskeho spoločenstva (ďalej len „základné nariadenie“) (1), bol Komisii doručený podnet, v ktorom sa uvádza, že dovoz určitých spojovacích materiálov z nehrdzavejúcej ocele a ich častí s pôvodom v Indii a Malajzii (ďalej len „príslušné krajiny“) je subvencovaný a tým spôsobuje značnú ujmu výrobnému odvetviu Spoločenstva.

1. Podnet

Podnet predložil 30. júna 2009 Európsky inštitút pre priemyselné spojovacie materiály (ďalej len „navrhovateľ“) v mene výrobcov predstavujúcich veľkú časť, v tomto prípade viac ako 25 %, celkovej výroby spojovacích materiálov z nehrdzavejúcej ocele a ich častí v Spoločenstve.

2. Výrobok

Údajnými subvencovanými výrobkami sú spojovacie materiály z nehrdzavejúcej ocele a ich časti s pôvodom v Indii a Malajzii (ďalej len „príslušný výrobok“), ktoré sa v súčasnosti zaraďujú pod kódy KN 7318 12 10, 7318 14 10, 7318 15 30, 7318 15 51, 7318 15 61 a 7318 15 70. Tieto kódy KN sa uvádzajú len ako informácia.

3. Tvrdenie o subvencovaní

Tvrdí sa, že výrobcovia príslušného výrobku z Indie sú zvýhodnení viacerými subvenciami udelenými indickou vládou a regionálnymi subvenciami. K týmto subvenciám patria: systém predbežných povolení, systém povolenia bezcolného dovozu, systém úverových colných knižiek, systém vrátenia cla, systém výhod pri dovoze investičného majetku na podporu vývozu, systém vývozných úverov, oslobodenie od dane z príjmu, systémy výhod pre výrobné odvetvia nachádzajúce sa v osobitných hospodárskych zónach/pre subjekty zamerané na vývoz, systém orientovaný na trh a systém balíčka stimulov vlády štátu Maháraštra.

Tvrdí sa, že uvedené systémy sú subvencie, keďže zahŕňajú finančný príspevok indickej vlády alebo iných regionálnych vlád a zvýhodňujú príjemcov, t. j. vývozcov/výrobcov spojovacích materiálov z nehrdzavejúcej ocele a ich častí. Údajne závisia od výkonu v oblasti vývozu a/alebo sú obmedzené na určité spoločnosti a/alebo výrobky a/alebo regióny, a preto sú špecifické a napadnuteľné.

Tvrdí sa, že výrobcovia príslušného výrobku z Malajzie sú údajne zvýhodnení viacerými subvenciami udelenými malajzijskou vládou. K týmto subvenciám patria: dvojitý odpočet výdavkov na podporu vývozu, jednoduchý odpočet na podporu vývozu, dvojitý odpočet poistného pri poistení vývozného úveru, príspevok pri zvýšení vývozu, oslobodenie hodnoty zvýšeného vývozu od dane, odpočet dane pri akvizícii zahraničnej spoločnosti, pioniersky štatút, rozšírený pioniersky štatút, daňová úľava pri investíciách, výrobný colný sklad s licenciou, voľné zóny, hlavná colná oblasť a systém refinancovania vývozných úverov.

Tvrdí sa, že uvedené systémy sú subvencie, keďže zahŕňajú finančný príspevok od malajzijskej vlády a zvýhodňujú príjemcov, t. j. vývozcov/výrobcov spojovacích materiálov z nehrdzavejúcej ocele a ich častí. Údajne závisia od výkonu v oblasti vývozu a/alebo sú obmedzené na určité spoločnosti a/alebo výrobky a/alebo regióny, a preto sú špecifické a napadnuteľné.

4. Tvrdenie o ujme

Navrhovateľ poskytol dôkazy, podľa ktorých sa dovoz príslušného výrobku z Indie a Malajzie celkovo zvýšil v absolútnom vyjadrení a z hľadiska podielu na trhu.

Tvrdí sa, že objem a ceny dovezeného príslušného výrobku okrem iného negatívne ovplyvnili podiel na trhu, predané množstvo a úroveň cien účtovaných výrobným odvetvím Spoločenstva, čo má výrazné nepriaznivé účinky na celkovú výkonnosť a najmä na ziskovosť výrobného odvetvia Spoločenstva.

5. Postup

Keďže Komisia po porade s poradným výborom stanovila, že podnet bol predložený výrobným odvetvím Spoločenstva alebo v jeho mene a že existujú dostatočné dôkazy odôvodňujúce začatie konania, začína týmto prešetrovanie v súlade s článkom 10 základného nariadenia.

5.1. Postup stanovenia subvencovania a ujmy

Na základe prešetrovania sa stanoví, či je príslušný výrobok s pôvodom v Indii a Malajzii subvencovaný a či toto subvencovanie spôsobilo ujmu.

a) Výber vzorky

Vzhľadom na zjavne veľký počet strán zúčastnených na tomto konaní môže Komisia rozhodnúť o výbere vzorky v súlade s článkom 27 základného nariadenia.

i) Výber vzoriek v prípade vývozcov/výrobcov v Indii a Malajzii

S cieľom umožniť Komisii, aby rozhodla o potrebe výberu vzorky a v kladnom prípade k nemu pristúpila, sa týmto vyzývajú všetci vývozcovia/výrobcovia v Indii a Malajzii alebo zástupcovia konajúci v ich mene, aby sa prihlásili nadviazaním kontaktu s Komisiou a poskytli o svojej spoločnosti alebo spoločnostiach v lehote stanovenej v bode 6 písm. b) bode i) a vo forme uvedenej v bode 7 tieto informácie:

— názov, adresu, e-mailovú adresu, telefónne a faxové číslo a meno kontaktnej osoby,

— obrat príslušného výrobku v miestnej mene a jeho objem v tonách pri predaji na vývoz do Spoločenstva v období od 1. júla 2008 do 30. júna 2009,

— obrat príslušného výrobku v miestnej mene a objem jeho predaja v tonách pri predaji na domácom trhu v období od 1. júla 2008 do 30. júna 2009,

— presný opis činností spoločnosti vo svete vo vzťahu k príslušnému výrobku,

— názvy a presný opis činností všetkých prepojených spoločností (2), ktoré sú zapojené do výroby a/alebo predaja príslušného výrobku (na vývoz a/alebo na domácom trhu),

— všetky ďalšie relevantné informácie, ktoré by Komisii pomohli pri výbere vzorky.

Poskytnutím uvedených informácií spoločnosť súhlasí so svojím prípadným zaradením do vzorky. Ak je spoločnosť zaradená do vzorky, musí vyplniť dotazník a súhlasiť s prešetrovaním uvedených údajov na mieste. Ak spoločnosť oznámi, že nesúhlasí so svojím prípadným zaradením do vzorky, bude sa to považovať za nespoluprácu pri prešetrovaní. Dôsledky nespolupráce sú stanovené ďalej v bode 8.

Komisia okrem toho osloví aj orgány vyvážajúcej krajiny a všetky známe združenia vývozcov/výrobcov s cieľom získať informácie, ktoré považuje za potrebné na výber vzorky vývozcov/výrobcov.

Keďže spoločnosť si nemôže byť istá, že bude zaradená do vzorky, vývozcom/výrobcom, ktorí si chcú uplatniť nárok na individuálnu výšku napadnuteľnej subvencie podľa článku 27 ods. 3 základného nariadenia, sa odporúča požiadať o dotazník v lehote stanovenej v bode 6 písm. a) bode i) tohto oznámenia a predložiť ho v lehote stanovenej v bode 6 písm. a) bode ii) prvom pododseku tohto oznámenia. Treba však upozorniť na poslednú vetu v bode 5 písm. b) tohto oznámenia.

ii) Výber vzorky dovozcov

S cieľom umožniť Komisii, aby rozhodla o potrebe výberu vzorky a v kladnom prípade k nemu pristúpila, sa týmto vyzývajú všetci dovozcovia alebo zástupcovia konajúci v ich mene, aby sa Komisii prihlásili a poskytli o svojej spoločnosti alebo spoločnostiach v lehote stanovenej v bode 6 písm. b) bode i) a vo forme uvedenej v bode 7 tieto informácie:

— názov, adresu, e-mailovú adresu, telefónne a faxové číslo a meno kontaktnej osoby,

— celkový obrat spoločnosti v eurách za obdobie od 1. júla 2008 do 30. júna 2009,

— celkový počet zamestnancov,

— presný opis činností spoločnosti vo vzťahu k príslušnému výrobku,

— objem dovozu príslušného dovážaného výrobku s pôvodom v Indii a Malajzii na trh v Spoločenstve v tonách a jeho hodnota v eurách, ako aj jeho predaj na trhu v Spoločenstve, v období od 1. júla 2008 do 30. júna 2009,

— názvy a presný opis činností všetkých prepojených spoločností (3), ktoré sú zapojené do výroby a/alebo predaja príslušného výrobku,

— všetky ďalšie relevantné informácie, ktoré by Komisii pomohli pri výbere vzorky.

Poskytnutím uvedených informácií spoločnosť súhlasí so svojím prípadným zaradením do vzorky. Ak je spoločnosť zaradená do vzorky, musí vyplniť dotazník a súhlasiť s prešetrovaním uvedených údajov na mieste. Ak spoločnosť oznámi, že nesúhlasí so svojím prípadným zaradením do vzorky, bude sa to považovať za nespoluprácu pri prešetrovaní. Dôsledky nespolupráce sú stanovené ďalej v bode 8.

Komisia okrem toho osloví všetky známe združenia dovozcov s cieľom získať informácie, ktoré považuje za potrebné na výber vzorky dovozcov.

iii) Výber vzorky výrobcov zo Spoločenstva

S cieľom umožniť Komisii, aby rozhodla o potrebe výberu vzorky a v kladnom prípade k nemu pristúpila, sa týmto vyzývajú všetci výrobcovia zo Spoločenstva alebo zástupcovia konajúci v ich mene, aby poskytli o svojej spoločnosti alebo spoločnostiach v lehote stanovenej v bode 6 písm. b) bode i) a vo forme uvedenej v bode 7 tieto informácie:

— názov, adresu, e-mailovú adresu, telefónne číslo a faxové číslo a meno kontaktnej osoby,

— celkový obrat spoločnosti v eurách v období od 1. júla 2008 do 30. júna 2009,

— presný opis činností spoločnosti vo svete vo vzťahu k príslušnému výrobku,

— hodnotu predaja príslušného výrobku na trhu Spoločenstva v eurách v období od 1. júla 2008 do 30. júna 2009,

— objem predaja príslušného výrobku na trhu Spoločenstva v tonách v období od 1. júla 2008 do 30. júna 2009,

— objem výroby príslušného výrobku v tonách v období od 1. júla 2008 do 30. júna 2009,

— názvy a presný opis činností všetkých prepojených spoločností (4), ktoré sú zapojené do výroby a/alebo predaja príslušného výrobku,

— všetky ďalšie relevantné informácie, ktoré by Komisii pomohli pri výbere vzorky.

Poskytnutím uvedených informácií spoločnosť súhlasí so svojím prípadným zaradením do vzorky. Ak je spoločnosť zaradená do vzorky, musí vyplniť dotazník a súhlasiť s prešetrovaním uvedených údajov na mieste. Ak spoločnosť oznámi, že nesúhlasí so svojím prípadným zaradením do vzorky, bude sa to považovať za nespoluprácu pri prešetrovaní. Dôsledky nespolupráce sú stanovené ďalej v bode 8.

iv) Konečný výber vzoriek

Všetky zainteresované strany, ktoré chcú predložiť akékoľvek relevantné informácie týkajúce sa výberu vzorky, tak musia urobiť v lehote stanovenej v bode 6 písm. b) bode ii).

Komisia má v úmysle pristúpiť ku konečnému výberu vzoriek po porade s príslušnými stranami, ktoré prejavili ochotu byť zaradené do vzorky.

Spoločnosti zaradené do vzoriek musia vyplniť dotazník v lehote stanovenej v bode 6 písm. b) bode iii) a musia v rámci prešetrovania spolupracovať.

V prípade nedostatočnej spolupráce môže Komisia v súlade s článkom 27 ods. 4 a článkom 28 základného nariadenia založiť svoje zistenia na dostupných skutočnostiach. Zistenie založené na dostupných skutočnostiach môže byť pre príslušnú stranu menej priaznivé, ako je to vysvetlené v bode 8.

b) Dotazníky

Komisia s cieľom získať informácie, ktoré považuje za nevyhnutné na svoje prešetrovanie, pošle dotazníky subjektom výrobného odvetvia Spoločenstva zaradeným do vzorky a akémukoľvek známemu združeniu výrobcov v Spoločenstve, vývozcom/výrobcom v Indii a Malajzii zaradeným do vzorky, akémukoľvek známemu združeniu vývozcov/výrobcov v príslušných krajinách, dovozcom zaradeným do vzorky, akémukoľvek známemu združeniu dovozcov a orgánom vyvážajúcich príslušných krajín.

Vývozcovia/výrobcovia v Indii a Malajzii, ktorí si podľa článku 27 ods. 3 a článku 15 ods. 3 základného nariadenia uplatňujú nárok na individuálnu výšku napadnuteľnej subvencie, musia predložiť vyplnený dotazník v lehote stanovenej v bode 6 písm. a) bode ii) tohto oznámenia. Musia preto požiadať o dotazník v lehote stanovenej v bode 6 písm. a) bode i). Takéto strany by si však mali byť vedomé skutočnosti, že v prípade pristúpenia k výberu vzorky vývozcov/výrobcov sa Komisia predsa len môže rozhodnúť, že im nevypočíta individuálnu výšku napadnuteľnej subvencie, ak je počet vývozcov/výrobcov taký veľký, že individuálne preskúmanie by predstavovalo neúmerné zaťaženie a prekážalo by včasnému ukončeniu prešetrovania.

c) Zber informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili iné informácie ako tie, ktoré sú uvedené vo vyplnených dotazníkoch, a poskytli podporné dôkazy. Tieto informácie musia byť spolu s podpornými dôkazmi doručené Komisii v lehote stanovenej v bode 6 písm. a) bode ii).

Komisia môže okrem toho vypočuť zainteresované strany, pokiaľ predložia žiadosť, v ktorej preukážu, že existujú osobitné dôvody, pre ktoré by mali byť vypočuté. Táto žiadosť sa musí predložiť v lehote stanovenej v bode 6 písm. a) bode iii).

5.2. Postup posúdenia záujmu Spoločenstva

V prípade, že tvrdenia o subvencovaní a ním spôsobenej ujme sú opodstatnené, sa v súlade s článkom 31 základného nariadenia prijme rozhodnutie o tom, či by prijatie vyrovnávacích opatrení nebolo v rozpore so záujmom Spoločenstva. Z tohto dôvodu môže Komisia poslať dotazníky všetkým známym subjektom výrobného odvetvia Spoločenstva, dovozcom, ich zastupujúcim združeniam, zástupcom používateľov a organizáciám zastupujúcim spotrebiteľov. Ak tieto strany vrátane tých, ktoré nie sú Komisii známe, dokážu, že existuje objektívne prepojenie medzi ich činnosťou a príslušným výrobkom, môžu sa vo všeobecných lehotách stanovených v bode 6 písm. a) bode ii) prihlásiť a poskytnúť Komisii informácie. Strany, ktoré konali v súlade s predchádzajúcou vetou, môžu v lehote stanovenej v bode 6 písm. a) bode iii) požiadať o vypočutie, pričom uvedú osobitné dôvody, pre ktoré by mali byť vypočuté. Treba poznamenať, že akékoľvek informácie predložené podľa článku 31 základného nariadenia sa zohľadnia iba v tom prípade, ak budú v čase predloženia podložené konkrétnymi dôkazmi.

6. Lehoty

a) Všeobecné lehoty

i) Pre strany na vyžiadanie dotazníka

Všetky zainteresované strany by mali požiadať o dotazník čo najskôr, najneskôr však 10 dní od uverejnenia tohto oznámenia v Úradnom vestníku Európskej únie.

ii) Pre strany na prihlásenie, predloženie vyplnených dotazníkov a akýchkoľvek iných informácií

Všetky zainteresované strany, ak sa ich vyjadrenia majú počas prešetrovania zohľadniť, sa musia prihlásiť nadviazaním kontaktu s Komisiou, vyjadriť svoje stanoviská a predložiť vyplnené dotazníky alebo akékoľvek ďalšie informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Treba upozorniť na skutočnosť, že vykonávanie väčšiny procesných práv stanovených v základnom nariadení závisí od toho, či sa strana prihlási v rámci uvedeného obdobia.

Spoločnosti zaradené do vzorky musia predložiť vyplnené dotazníky v lehotách stanovených v bode 6 písm. b) bode iii).

iii) Vypočutia

V tej istej 40-dňovej lehote môžu všetky zainteresované strany takisto požiadať o vypočutie Komisiou.

b) Osobitná lehota týkajúca sa výberu vzorky

i) Informácie uvedené v bode 5.1 písm. a) bodoch i), ii) a iii) by mali byť Komisii doručené do 15 dní od dátumu uverejnenia tohto oznámenia v Úradnom vestníku Európskej únie, keďže Komisia má v úmysle do 21 dní od uverejnenia tohto oznámenia v Úradnom vestníku Európskej únie uskutočniť v rámci konečného výberu vzorky konzultácie s príslušnými stranami, ktoré prejavia ochotu byť do nej zaradené.

ii) Všetky ďalšie informácie relevantné z hľadiska výberu vzorky podľa bodu 5.1 písm. a) bodu iv) musia byť Komisii doručené do 21 dní od uverejnenia tohto oznámenia v Úradnom vestníku Európskej únie.

iii) Vyplnené dotazníky strán, ktoré boli zaradené do vzorky, musia byť Komisii doručené do 37 dní od dátumu oznámenia o ich zaradení do vzorky.

7. Písomné podania, vyplnené dotazníky a korešpondencia

Všetky podania a žiadosti predložené zainteresovanými stranami musia byť realizované písomne (nie v elektronickej forme, ak nie je uvedené inak) a musí sa v nich uvádzať názov, adresa, e-mailová adresa, telefónne a faxové číslo zainteresovanej strany. Všetky písomné podania vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytnú ako dôverné, sa označia ako „Limited“ (5) a v súlade s článkom 29 ods. 2 základného nariadenia sa k nim pripojí znenie, ktoré nemá dôverný charakter, s označením „For inspection by interested parties“.

Adresa Komisie na účely korešpondencie:

European Commission Directorate-General for Trade Directorate H Office: N105 04/92 1049 Brussels BELGIUM Fax +32 22979665

8. Nespolupráca

V prípadoch, keď ktorákoľvek zainteresovaná strana odmietne sprístupniť potrebné informácie alebo ich neposkytne v lehotách alebo významnou mierou bráni v prešetrovaní, môžu sa v súlade s článkom 28 základného nariadenia vypracovať dočasné alebo konečné zistenia, či už pozitívne alebo negatívne, na základe dostupných skutočností.

Ak sa zistí, že ktorákoľvek zainteresovaná strana poskytla nepravdivé alebo zavádzajúce informácie, tieto informácie sa nevezmú do úvahy a môžu sa použiť dostupné skutočnosti. Ak niektorá zo zainteresovaných strán nespolupracuje alebo spolupracuje iba čiastočne a zistenia sú preto založené na dostupných skutočnostiach podľa článku 28 základného nariadenia, pre túto stranu môže byť výsledok menej priaznivý než v prípade, keby bola spolupracovala.

9. Harmonogram prešetrovania

V súlade s článkom 11 ods. 9 základného nariadenia sa prešetrovanie ukončí do 13 mesiacov od dátumu uverejnenia tohto oznámenia v Úradnom vestníku Európskej únie. Podľa článku 12 ods. 1 základného nariadenia možno uložiť predbežné opatrenia najneskôr 9 mesiacov od uverejnenia tohto oznámenia v Úradnom vestníku Európskej únie.

10. Spracovanie osobných údajov

Treba uviesť, že so všetkými osobnými údajmi zozbieranými počas tohto prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (6).

11. Úradník pre vypočutie

Takisto treba uviesť, že zainteresované strany sa môžu obrátiť na úradníka pre vypočutie z GR pre obchod, ak sa domnievajú, že pri uplatňovaní svojich práv na obhajobu majú ťažkosti. Pôsobí ako styčná osoba medzi zainteresovanými stranami a útvarmi Komisie, ktorá v prípade potreby ponúka sprostredkovanie v procesných záležitostiach ovplyvňujúcich ochranu ich záujmov v tomto konaní, najmä v súvislosti s nahliadnutím do spisu, ochranou údajov, predĺžením lehôt a so spracovaním stanovísk podaných písomne a/alebo ústne. Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovej lokalite GR pre obchod (http://ec.europa.eu/trade).

(1) Ú. v. EÚ L 188, 18.7.2009, s. 93.

(2) Poučenie týkajúce sa významu prepojených spoločností možno nájsť v článku 143 nariadenia Komisie (EHS) č. 2454/93, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (Ú. v. ES L 253, 11.10.1993, s. 1).

(3) Pozri poznámku pod čiarou č. 2.

(4) Pozri poznámku pod čiarou č. 2.

(5) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 29 základného nariadenia a článku 12 Dohody Svetovej obchodnej organizácie (WTO) o subvenciách a vyrovnávacích opatreniach.

(6) Ú. v. ES L 8, 12.1.2001, s. 1.